“ก.ล.ต.ไทย” ร่วมมือ “มาเลเซีย-สิงคโปร์-ฟิลิปปินส์” บันทึกข้อตกลงขาย “กองทุนรวม” ข้ามปท.
เรื่องดี! ก.ล.ต.ไทย ร่วมกับหน่วยงานกำกับดูแลตลาดทุน มาเลเซีย-สิงคโปร์-ฟิลิปปินส์ มีการลงนามข้อตกลงเสนอขายกองทุนรวมภายใต้โครงการจัดการลงทุนต่างประเทศของกลุ่มประเทศอาเซียน
11 พ.ค. 2564

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ร่วมกับหน่วยงานกำกับดูแลตลาดทุนมาเลเซีย สิงคโปร์ และฟิลิปปินส์ ลงนามในบันทึกความเข้าใจฉบับเพิ่มเติมว่าด้วยกรอบข้อตกลงเพื่อเสนอขายกองทุนรวมภายใต้โครงการจัดการลงทุนต่างประเทศของกลุ่มประเทศอาเซียน เมื่อวันที่ 11 พฤษภาคม 2564 และรับฟิลิปปินส์เข้าเป็นภาคีภายใต้กรอบความร่วมมือ ASEAN Collective Investment Schemes (ASEAN CIS) นับเป็นอีกก้าวหนึ่งของความสำเร็จในการยกระดับการเชื่อมโยงตลาดทุนและการกระจายเม็ดเงินลงทุนในภูมิภาคอาเซียน
ภายใต้กรอบความร่วมมือ ASEAN CIS ซึ่ง ก.ล.ต.ไทย เป็นประธานคณะทำงาน หน่วยงานกำกับดูแลทั้ง 4 แห่ง จะใช้มาตรฐานกลางในการพิจารณาคุณสมบัติของกองทุนรวมที่จะอนุญาตให้มีการเสนอขายข้ามประเทศและคุณสมบัติของบริษัทหลักทรัพย์จัดการกองทุน (บลจ.) ที่จะจัดตั้งกองทุนรวมดังกล่าว ซึ่งจะช่วยลดขั้นตอนในกระบวนการขออนุญาตเสนอขายกองทุนรวมแบบข้ามประเทศ อันจะเป็นการเพิ่มโอกาสให้ บลจ. มีช่องทางตรงที่มีประสิทธิภาพในการเสนอขายหน่วยลงทุนระหว่างกัน รวมทั้งช่วยเพิ่มโอกาสและทางเลือกสำหรับผู้ลงทุนในประเทศสมาชิกมากขึ้นโดยยังมีกลไกในการคุ้มครองผู้ลงทุน ทั้งนี้ บันทึกความเข้าใจฉบับเพิ่มเติมนี้ เริ่มมีผลใช้บังคับตั้งแต่วันที่ 11 พฤษภาคม 2564
Mr. Syed Zaid Albar ประธาน ก.ล.ต. มาเลเซีย กล่าวว่า กรอบความร่วมมือ ASEAN CIS ช่วยให้ผู้ลงทุนรายย่อยสามารถเข้าถึงกองทุนรวมที่เสนอขายในต่างประเทศ ซึ่งทำให้มีทางเลือกในการลงทุนที่หลากหลายมากขึ้นโดยที่ผู้จัดการกองทุนก็สามารถเสนอขายกองทุนรวมข้ามประเทศภายใต้ระบบการอนุมัติที่มีประสิทธิภาพ ทั้งนี้ การรับฟิลิปปินส์เข้าร่วมเป็นภาคีของกรอบความร่วมมือนี้ จะช่วยขยายขอบเขตกองทุนรวมที่เสนอขายในระดับภูมิภาค และช่วยในด้านการกระจายการลงทุนของผู้ลงทุน โดยมาเลเซียหวังว่าจะได้ต้อนรับหน่วยงานกำกับดูแลในอาเซียนอื่นอีกเพื่อเข้าร่วมเป็นสมาชิกภายใต้กรอบความร่วมมือนี้ในอนาคต
Mr. Emilio B. Aquino ประธาน ก.ล.ต. ฟิลิปปินส์ กล่าวว่า ฟิลิปปินส์ขอขอบคุณในความทุ่มเทและการสนับสนุนจากหน่วยงานกำกับดูแลตลาดทุนมาเลเซีย สิงคโปร์ และไทย ในการต้อนรับฟิลิปปินส์เข้าร่วมเป็นภาคีของกรอบความร่วมมือ ASEAN CIS โดยเฉพาะสมาชิกในระดับคณะทำงานของกรอบความร่วมมือดังกล่าวที่มีบทบาทสำคัญในการบรรลุความสำเร็จครั้งสำคัญนี้ ซึ่งช่วยให้ฟิลิปปินส์เข้ามามีส่วนร่วมและมีโอกาสแนะนำผลิตภัณฑ์กองทุนรวมของฟิลิปปินส์ในระดับภูมิภาค
“การขยายขอบเขตความร่วมมือ ASEAN CIS มายังฟิลิปปินส์ เป็นการยกระดับความเชื่อมโยงตลาดทุนในกลุ่มประเทศอาเซียน และในฐานะที่เป็นผู้ร่วมลงนามลำดับที่ 4 ของกรอบความร่วมมือนี้ ฟิลิปปินส์มีความมุ่งมั่นที่จะร่วมมือกับประเทศภาคีในการสนับสนุนให้ประเทศสมาชิกอาเซียนอื่น ๆ เข้ามามีส่วนร่วมและส่งเสริมให้มีการเสนอขายกองทุนรวมข้ามประเทศในกลุ่มอาเซียนมากยิ่งขึ้น” Mr. Emilio B. Aquino กล่าวเสริม
Mr. Lim Tuang Lee ผู้ช่วยกรรมการผู้จัดการ หน่วยงานกำกับดูแลตลาดเงินและตลาดทุนสิงคโปร์ กล่าวว่า การมีส่วนร่วมของ ก.ล.ต. ฟิลิปปินส์ ภายใต้กรอบความร่วมมือ ASEAN CIS นับเป็นก้าวสำคัญในการเชื่อมโยงตลาดทุนในกลุ่มประเทศอาเซียนยิ่งขึ้น การเข้าถึงผลิตภัณฑ์กองทุนรวมระหว่างกันที่มากขึ้นจะช่วยเปิดโอกาสในทางธุรกิจให้กับบลจ. และสร้างทางเลือกในการลงทุนให้แก่ผู้ลงทุนในประเทศสมาชิกที่เข้าร่วมโครงการ ASEAN CIS อีกด้วย ในการนี้ สิงคโปร์ขอต้อนรับการมีส่วนร่วมของ ก.ล.ต. ฟิลิปปินส์ และรอคอยการเข้าร่วมเป็นสมาชิกของกรอบความร่วมมือนี้จากประเทศสมาชิกอาเซียนอื่น ๆ ในอนาคต
นางสาวรื่นวดี สุวรรณมงคล เลขาธิการ ก.ล.ต. กล่าวว่า ก.ล.ต. มีความยินดีเป็นอย่างยิ่งที่ได้มีโอกาสต้อนรับ ก.ล.ต. ฟิลิปปินส์ ในฐานะภาคีใหม่ของกรอบความร่วมมือ ASEAN CIS ซึ่งถือเป็นการเชื่อมโยงตลาดทุนได้อย่างเป็นรูปธรรมและส่งเสริมให้เกิดการมีส่วนร่วมของประเทศสมาชิกอาเซียนให้มากยิ่งขึ้น รวมทั้งเสริมสร้างความแข็งแกร่งของตลาดทุนอาเซียน นอกจากนี้ ยังจะช่วยเพิ่มโอกาสทางธุรกิจและเพิ่มความหลากหลายของผลิตภัณฑ์ในตลาดทุนไทยอีกทั้งจะช่วยเสริมสร้างความสัมพันธ์ทางเศรษฐกิจระหว่างประเทศสมาชิกอาเซียน ตามวิสัยทัศน์ของ ACMF 2025 โดย ก.ล.ต. หวังเป็นอย่างยิ่งว่าจะมีโอกาสต้อนรับประเทศสมาชิกอาเซียนอื่น ๆ เข้าร่วมเป็นภาคีของกรอบความร่วมมือนี้ให้มากยิ่งขึ้นในอนาคตอันใกล้นี้